Broj: 711-I-1917-M-151/19-02-11

Zagreb, 8. studenog 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnika Danijela Odobašića, zamjenika općinskog načelnika Općine Gornja Vrba**,za davanjem mišljenja Povjerenstva, na 68. sjednici, održanoj 8. studenog 2019.g., daje sljedeće:

**MIŠLJENJE**

 **Dužnosnik Danijel Odobašić, zamjenik općinskog načelnika Općine Gornja Vrba, ne može, kao predstavnik Općine Gornja Vrba u Odboru vjerovnika u stečajnom postupku u kojem Općina Gornja Vrba sudjeluje kao jedan od vjerovnika, primati naknadu za članstvo, jer bi ista bila protivna članku 7. podstavku d) ZSSI-a.**

Obrazloženje

Zahtjev za davanjem mišljenja Povjerenstva podnio je Danijel Odobašić, zamjenik općinskog načelnika Općine Gornja Vrba. U knjigama ulazne pošte zahtjev je zaprimljen pod poslovnim brojem 711-U-3701-M-151/19-01-2 dana 4. studenog 2019.g., povodom kojeg se vodi predmet broj M-151/19.

Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Uvidom u Registar dužnosnika koji vodi Povjerenstvo utvrđeno je da je Danijel Odobašić obnašao dužnost zamjenika općinskog načelnika Općine Gornja Vrba u mandatu 2013. – 2017. te da istu dužnost obnaša i u aktualnom mandatu od 26. svibnja 2017.g. Stoga je i Danijel Odobašić, povodom obnašanja navedene dužnost, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu dužnosnik u bitnom navodi da je Odlukom općinskog načelnika od 26. svibnja 2014.g. imenovan za člana Odbora vjerovnika u stečajnom postupku dužnika …………………, u postupku koji se vodi pred Trgovačkim sudom u Osijeku, Stalna služba u Slavonskom Brodu, a kao predstavnik Općine Gornja Vrba, koja je vjerovnik u navedenom postupku. Na 1. sjednici Odbora vjerovnika imenovan je za predsjednika Odbora. Dužnosnik napominje kako od imenovanja nije primio nikakvu naknadu na ime ove dužnosti. Obzirom da je stečajni upravitelj izradio završni račun i održat će se posljednja sjednica Odbora vjerovnika pokrenut će se pitanje isplate nagrade članovima Odbora. Obzirom na obnašanje dužnosti zamjenika općinskog načelnika, dužnosnik traži mišljenje smije li primiti takvu nagradu ili ne.

Člankom 7. podstavkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. počinju danom stupanja na dužnost i traju dvanaest mjeseci od dana prestanka obnašanja dužnosti.

Prema dostavljenim podacima iz predmetnog zahtjeva Povjerenstvo je utvrdilo kako je dužnosnik Danijel Odobašić kao predstavnik Općine Gornja Vrba koja je jedan od vjerovnika imenovan u Odbor vjerovnika u stečajnom postupku dužnika ………………… koji se vodi pred Trgovačkim sudom u Osijeku, stalna služba u Slavonskom Brodu. Takvu odluku donio je općinski načelnik Općine Gornja Vrba.

Povjerenstvo stoga zaključuje kako obavljanje dužnosti člana Odbora vjerovnika, u stečajnom postupku dužnika ………………., kao predstavnika Općine Gornja Vrba koja je jedan od vjerovnika, proizlazi upravo iz obnašanja dužnosti zamjenika općinskog načelnika Općine Gornja Vrba. Stoga bi primanje naknade za rad u navedenom Odboru predstavljalo primanje dodatne naknade za poslove obnašanja njegove dužnosti, odnosno isto bi predstavljalo zabranjeno djelovanje dužnosnika u smislu članka 7. stavka 1. podstavka d) ZSSI-a.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Danijel Odobašić, elektroničkom dostavom
2. Objava na internetskoj stranici Povjerenstva
3. Pismohrana